google/wiki40b huggingface dataset:
Φορολογικός παράδεισος

Με τον όρο φορολογικός παράδεισος ή φορολογικό καταφύγιο, καλύτερη μετάφραση του όρου tax heaven, χαρακτηρίζονται γενικά οι χώρες - κράτη τα οποία διαθέτουν ειδική φορολογική πολιτική με χαμηλή ή και καθόλου φορολογία για όσους ξένους επενδυτές ιδρύουν εκεί εταιρείες, μεταφέρουν εκεί τα κεφάλαια ή τα περουσιακά τους στοιχεία. Έτσι οι επενδυτές καταβάλουν πολύ μειωμένη ή και καθόλου φορολογία έναντι της προβλεπόμενης εκείνης στη χώρα της μόνιμης διαμονής του.
Σε ορισμένες περιπτώσεις προκειμένου να προσελκύουν ξένους επενδυτές, οι χώρες αυτές έχουν ως πάγια πολιτική να μην διαθέτουν σε τρίτους οποιαδήποτε πληροφορία σχετικά με τις οικονομικές δραστηριότητες των επενδυτών που δραστιριοποιούνται στο έδαφός τους. 
Αυτό έχει ως αποτέλεσμα διάφορα άτομα, φυσικά ή νομικά πρόσωπα, ή και διεθνείς εταιρίες να καταφεύγουν σ΄ αυτά τα κράτη και να δημιουργούν εταιρίες τις λεγόμενες "Οφ-σορ" εκ του αγγλικού όρου Offshore (=υπεράκτιες εταιρίες ή υπερπόντιες εταιρίες) με έδρα αυτούς τους «παραδείσους» με απώτερο σκοπό την μικρότερη δυνατή φορολογική τους επιβάρυνση, και κατ΄ επέκταση την απαλλαγή φορολογίας τους από τη χώρα της μόνιμης διαμονής τους αλλά και η απόκρυψη δραστηριοτήτων οι οποίες μπορεί σε κάποιες περιπτώσεις να είναι παράνομες.
Ο όρος offshore σημαίνει μακράν των ακτών, επειδή όμως δημιουργήθηκε στην Αγγλία που είναι μια μεγάλη νήσος ο όρος αυτός κατ΄ επέκταση σημαίνει "εκτός επικράτειας", και με αυτή την έννοια κατέληξε διεθνής όρος επιχειρηματικότητας εξωτερικού, και ειδικότερα γι΄ αυτή που δημιουργείται σε "φορολογικό παράδεισο".
Σημειώνεται ότι η Ελλάδα βρίσκεται στη «λευκή λίστα» των κρατών που έχουν «ουσιωδώς» εφαρμόσει τα διεθνή αναγνωρισμένα φορολογικά πρότυπα.

Όγδοη έκθεση του FATF

Ο οργανισμός FATF (Financial Action Task Force on Money Laundering) συστάθηκε το 1989 με σκοπό την πάταξη του ξεπλύματος βρόμικου χρήματος. Στην πιο πρόσφατη έκθεσή του (Annual Review of Non-Cooperative Countries and Territories
2006-2007 με ημερομηνία 12 Οκτωβρίου 2007) δεν συμπεριέλαβε καμία χώρα ως μη συνεργάσιμη. Η Μιανμάρ αφαιρέθηκε από τον σχετικό κατάλογο στις 13 Οκτωβρίου 2006, το Ναουρού στις 13 Οκτωβρίου 2005 και η Νιγηρία στις 23 Ιουνίου 2006.
Σε "Δήλωσή" του, ο οργανισμός στις 25 Φεβρουαρίου 2009 εξέφρασε την ανησυχία του και ζήτησε τη μεγαλύτερη συμμόρφωση από τις εξής χώρες: Ιράν, Ουζμπεκιστάν, Τουρκμενιστάν, Πακιστάν και Σάο Τομέ και Πρίνσιπε.
Κοινός τρίτωνας

Περιγραφή

Πρόκειται για μικρού μεγέθους τρίτωνα, που φτάνει τα 11cm ολικό μήκος. Εκτός αναπαραγωγικής περιόδου η διάκριση αρσενικών και θηλυκών ατόμων είναι δύσκολη, καθώς και και τα δύο φύλα έχουν παρόμοιο μέγεθος και χρωματισμό. Κατά τη διάρκεια της αναπαραγωγικής περιόδου, τα αρσενικά γίνονται πιο σκουρόχρωμα και σχηματίζουν ένα λοφίο κατά μήκος της ράχης, με μαύρες κηλίδες να καλύπτουν το μεγαλύτερο μέρος του σώματος. Τα θηλυκά επίσης έχουν κηλίδες, αλλά εντοπίζονται κυρίως στο κοιλιακό μέρος του σώματος.

Βιολογία

Τα θηλυκά γεννούν 60-300 αυγά τα οποία τυλίγουν με φύλλα υδρόβιων φυτών. Ζευγαρώνουν αμέσως μετά την χειμερία νάρκη σε στάσιμα ή ελαφρώς ρέοντα νερά.

Γεωγραφική κατανομή

Απαντάται στο μεγαλύτερο μέρος της Ευρώπης με εξαίρεση την Ιβηρική χερσόνησο. Στην Ελλάδα απαντάται σε όλη την ηπειρωτική Ελλάδα, την Πελοπόννησο και τα Ιόνια νησιά.
Στην Ελλάδα απαντώνται τα υποείδη L. vulgaris graecus και L. vulgaris schmidtleri, τα οποία βάσει νέων γενετικών μελετών πιθανότατα να δικαιούνται επίπεδο είδους.
Διοργανώσεις Ε.Π.Σ. Πρέβεζας-Λευκάδας 2015–16

Α΄ Κατηγορία

Η κορυφαία κατηγορία διεξάγεται με τη συμμετοχή 16 συλλόγων σε έναν όμιλο. Μετά το τέλος της κανονικής διάρκειας, διεξάγονται αγώνες Play Off για την ανάδειξη του πρωταθλητή και Play Out για τις ομάδες που θα υποβιβαστούν στη Β΄ Κατηγορία πέραν των 2 τελευταίων που υποβιβάζονται απ'ευθείας. Αν η διαφορά της πρώτης με τη δεύτερη ομάδα είναι από 4 βαθμούς και πάνω, δε διεξάγονται Play Off , η πρώτη της κανονικής διάρκειας ανακηρύσσεται πρωταθλήτρια.
Ο Α.Ο.Ν. Τηλυκράτης κατέκτησε το πρωτάθλημα το 2015-16.

Β΄ Κατηγορία

Για το 2015-16 , 21 ομάδες συμμετείχαν στη Β' κατηγορία, χωρισμένες σε 2 ομίλους. Τρεις συνολικά ομάδες ανεβαίνουν κατηγορία , οι 2 πρωταθλήτριες των ομίλων και μια τρίτη ομάδα που θα προκύψει από τα Play Off ανόδου που συμμετέχουν οι 2ες και 3ες κάθε ομίλου.

Play Off Β' Κατηγορίας

Σε πρώτη φάση η 2η της κατάταξη της κανονικής περιόδου αντιμετωπίζει την 3η του άλλου ομίλου σε διπλούς αγώνες και οι νικητές των διπλών αυτών αναμετρήσεων αγωνίζονται μεταξύ τους, ξανά  σε διπλούς αγώνες που θα κρίνουν την ομάδα που κερδίζει την άνοδο στην Α΄ Κατηγορία. Ο Αυγερινός Μαραντοχωρίου ήταν η νικήτρια ομάδα των Play Off
Αυγερινός Μαραντοχωρίου-Αναγέννηση Αχερουσίας 1-1
ΠΣ Ένωση Πάργας-ΕΑΣ Οδυσσέας Νυδρίου 0-2
Αναγέννηση Αχερουσίας-Αυγερινός Μαραντοχωρίου 3-4
ΕΑΣ Οδυσσέας Νυδρίου-ΠΣ Ένωση Πάργας 2-3
ΕΑΣ Οδυσσέας Νυδρίου-Αυγερινός Μαραντοχωρίου 1-0
Αυγερινός Μαραντοχωρίου-ΕΑΣ Οδυσσέας Νυδρίου 5-0
Lingua franca

Lingua Franca ή Κοινή διάλεκτος αποκαλείται μια γλώσσα όταν χρησιμοποιείται για την επικοινωνία ατόμων με διαφορετικές μητρικές γλώσσες, επειδή είναι εκτενώς διαδεδομένη και ευρέως κατανοητή. Για παράδειγμα, η αγγλική γλώσσα χρησιμοποιείται σήμερα ως lingua franca στη διεθνή διπλωματία. 
Οι κοινές διάλεκτοι πρόκειται για γλώσσες που απέκτησαν σημαντική διάδοση λόγω της επιρροής που κατέχει ή κατείχε η γλωσσική τους κοινότητα. Στην πραγματικότητα ακόμη και στον σύγχρονο κόσμο υπάρχουν δεκάδες γλώσσες με ρόλο κοινής διαλέκτου, ιδίως στην Αφρική και την Ασία, όπου μεγάλος αριθμός γλωσσικών κοινοτήτων μπορεί να συνυπάρχει στο ίδιο κράτος.
2333 Πόρταν

Φυσικά χαρακτηριστικά

Η μέση διάμετρος του Πόρταν εκτιμάται σε 21,59 χιλιόμετρα, ενώ το γεωμετρικό άλβεδό του είναι 0,095 ± 0,014. Ο Πόρταν περιστρέφεται γύρω από τον εαυτό του μία φορά κάθε 20 ως 35 ώρες περίπου.
Γουίμπλεντον ΦΚ

Αντιπαλότητες

Κατά το μεγαλύτερο μέρος της ερασιτεχνικής και αργότερα ημιεπαγγελματικής ιστορίας της, η Γουίμπλεντον διατηρούσε τοπική αντιπαλότητα με τη γειτονική Τούτινγκ εντ Μίτσαμ Γιουνάιτεντ ΦΚ. Από τα μέσα της δεκαετίας του '80, οι κυριότεροι ανταγωνιστές του συλλόγου θεωρούνταν ο γειτονικός σύλλογος στο νότιο Λονδίνο Κρίσταλ Πάλας (που ήταν οικοδεσπότης του από το 1991 έως το 2003) και η Τσέλσι με έδρα το δυτικό Λονδίνο. Ωστόσο, καμία από αυτές τις αντιπαλότητες δεν ήταν σοβαρή. Η Γουίμπλεντον ήταν στην ίδια κατηγορία με την Κρίσταλ Πάλας για 11 περιόδους μεταξύ 1984 και 2004 και στην ίδια κατηγορία με την Τσέλσι για όλες εκτός από μία σεζόν μεταξύ 1986 και 2000.
Θεοφάνης ο Θεσσαλονίκης

Ο Θεοφάνης ήταν Έλληνας λόγιος του 16ου αιώνα.
Πολεμάρχι Χανίων

τοπογραφία

Είναι χωριό χτισμένο στους πρόποδες ενός κατάφυτου από ελιές λόφου στο ξεκίνημα του δρόμου για τα επόμενα χωριά Καλλιθέα,Χρυσαυγή, Ποντικιανά και Βούβες.
Ανηφορίζοντας ο επισκέπτης στο χωριό από τον κεντρικό δρόμο θα συναντήσει το ελαιοτριβείο, την Κάτω Βρύση με την πηγή του νερού και τον γέρικο σκιερό Πλάτανο δίπλα από το κοιμητήριο με το ιστορικής αξίας εκκλησάκι του Αγίου Ιωάννη που χρονολογείται από τον 13ο αιώνα. 

Ανηφορίζοντας μπαίνουμε στον κεντρικό οικισμό και στη συνέχεια το χωριό εξαπλώνεται σε όλη την πλαγιά της οικογένειας Δασκαλάκη με τους οικισμούς Γκαγκανιανά και Μετόχι.
Στην κορυφή του χωριού βρίσκεται ο λόφος Λιμνή με το όμορφο πευκόδασος και το ναό της Αγίας Παρασκευής που γιορτάζεται με μεγάλο πανηγύρι από τους κατοίκους κάθε χρόνο στις 27 Ιουλίου.
Από εκεί φαίνονται ο Ταυρωνίτης ποταμός, το αεροδρόμιο του Μάλεμε, το απέραντο γαλάζιο της θάλασσας και το πράσινο των ελαιώνων, ενώ ξεχωριστή εντύπωση προκαλούν το ανεπανάληπτο ηλιοβασίλεμα και η ανατολή του ήλιου από τον κόλπο των Χανίων. 
Άλλα επισκέψιμα σημεία περιπάτου μέσα στο χωριό είναι τα Καταφύγια, δηλαδή γερμανικά οχυρωματικά έργα, τα Μουριά, τα Χάλαρα και τα Ανατολικά, όπου εντοπίστηκαν ίχνη αρχαίου οικισμού.
Στο Πολεμάρχι εδράζεται και Πολιτιστικός Σύλλογος που διοργανώνει κάθε χρόνο το πανηγύρι στο ναό της Αγίας Παρασκευής με παραδοσιακά κεράσματα και μουσική στις 27 Ιουλίου, ενώ μόλις αναμορφώθηκε και η πλατεία του χωριού με την τοποθέτηση κρήνης και σκαλιστού τοίχου.
Στο χωριό βρίσκεται ο ναός του Σωτήρα Χριστού στο κέντρο, όπου γιορτάζεται κάθε χρόνο στις 6 Αυγούστου με παραδοσιακό κέρασμα, ο μικρός δίκλιτος ναός του Αγίου Ιωάννη του Ριγολόγου που γιορτάζει στις 28-29 Αυγούστου αφιερωμένος στους Άη Γιάννη και Αγία Άννα από το θεμελιωτή και δωρητή του Μιχάλη Δασκαλάκη στη μνήμη των γονιών του.

ιστορικά στοιχεία

Το Πολεμάρχι είναι ένα χωριό με στοιχεία από όλες τις ιστορικές περιόδους.

Το όνομά του το οφείλει σε ένα Ρωμαίο εκατόνταρχο που ονομαζόταν Πολέμαρχος σύμφωνα με τους Ενετούς απογραφείς Basilicata και Barozzi.
Επίσης σύμφωνα με τον Καστροφύλακα αναφέρεται ως Polemarchi με πληθυσμό 142 κατοίκων το 1583, ενώ ουσιαστικά το χωριό είναι γνωστό από τα πρώτα χρόνια της Ενετοκρατίας το 1208.
Αποτελούσε την έδρα της ομώνυμης κοινότητας ως το 1998, όταν εντάχθηκε στον τότε δήμο Βουκολιών
ενώ σήμερα ανήκει στο νέο δήμο Πλατανιά.
Σύμφωνα με τη ΦΕΚ 23Α της 31-01-1925 ο οικισμός Πολεμάρχι προσαρτήθηκε στην κοινότητα Καμισιανών και με τη ΦΕΚ 193Α της 12-06-1926 οι οικισμοί Πολεμάρχι, Δέμπλα, Πλάκα και Κάνεβα αποσπάστηκαν από την κοινότητα Καμισιανών και εντάχθηκαν στη νέα κοινότητα Πολεμαρχίου.
Εδώ έπεσε μαχόμενος υπέρ της ελευθερίας της Κρήτης και ο Φιλικός Ηγούμενος της Μονής ΠρέβεληΜελχισεδέκ Τσουδερός στις 5-2-1823, μαζί με άλλους αγωνιστές τραυματιζόμενος θανάσιμα από τους Τούρκους σε μάχη και προς τιμήν του έχει ανεγερθεί μαρμάρινο μνημείο στο κέντρο του χωριού.
Στη διάρκεια της γερμανικής κατοχής πλήρωσαν με τη ζωή τους δύο νέοι του χωριού το όραμα για
ελευθερία η Δωροθέα Δασκαλάκη και ο Εμμανουήλ Ελευθεράκης.
Μπενουά Σεϊρού

Ξεκινήματα στην Λιλ ΟΣΚ

Ο Μπενουά Σεϊρού ξεκινά στην δεύτερη κατηγορία με την Λιλ ΟΣΚ το 1999, σεζόν με το τέλος της οποίας η ομάδα επιστρέφει στην Α' Κατηγορία. Το 2000, ο Σεϊρού συμμετέχει στον πρώτο του αγώνα D1 αλλά παραμένει στην σκιά του αδερφού του Μπρουνό Σεϊρού. 
Είναι από τη σεζόν 2001-2002 που η καριέρα του Σεϊρού απογειώνεται πραγματικά, με σημμαντικότερους τέσσερεις αγώνες για το Τσάμπιονς Λιγκ. Μετά την αποχώρηση του αδερφού του με προορισμό την Λίβερπουλ το 2002, ο Μπενουά Σεϊρού αρχίζει να ξεδιπλώνει το ταλέντο του στο Νορ αποτελώντας βασικό στέλεχος της ομάδας για τις δύο επόμενες σεζόν ενώ ταυτόχρονα γίνεται αρχηγός στην Εθνική Ελπίδων της Γαλλίας.

ΑΖ Οσέρ

Το 2004, ο Μπενουά Σεϊρού απαντά θετικά στον Γκι Ρου και παίρνει μεταγραφή για την ΑΖ Οσέρ για να συνεχίσει κι εκεί η βελτίωσή του. Σημειώνει περισσότερα τέρματα, αγωνίζεται στο Κύπελλο ΟΥΕΦΑ τρεις συνεχόμενες χρονιές και γίνεται σύντομα αρχηγός της ομάδας της Οσέρ. Το 2005, η ομάδα κατακτά το Κύπελλο Γαλλίας.

Ολιμπίκ Μαρσέιγ

Το 2007, υπογράφει τετραετές συμβόλαιο συνεργασίας με την Ολιμπίκ Μαρσέιγ, με το κόστος της μεταγραφής να ανέρχεται στα 5 εκατομμύρια ευρώ. Μετά από ένα δύσκολο ξεκίνημα στην σεζόν, γίνεται ένα απαραίτητο εργαλείο στον χώρο της μεσαίας γραμμής των Μασσαλών.
Την επόμενη σεζόν, ο Τύπος αρχίζει τότε να αναρωτιέται κατά πόσο είναι πιθανό ο παίκτης να κληθεί στην Εθνική Γαλλίας. Ο Έρικ Γκέρετς, ο προπονητής της OM, δηλώνει πως ο Σεϊρού θα μπορούσε να αποδειχτεί ένας χρήσιμος ποδοσφαιριστής στους Μπλε.
Στο τέλος της σεζόν, χάρη στις πολύ καλές του εμφανίσεις, ο Μπενουά Σεϊρού είναι μέρος της "καλύτερης ομάδας της σεζόν στην Λιγκ 1".
Στη διάρκεια της σεζόν 2008-2009, η Μαρσέιγ ανταγωνίζεται στην μάχη για τον τίτλο την Ζιροντέν Μπορντό. Ο Μπενουά Σεϊρού, που αποτελεί βασικότατο στέλεχος της ομάδας του Έρικ Γκέρετς, αναδεικνύεται μέλος της καλύτερης ενδεκάδας του πρωταθλήματος της Λιγκ 1 για δεύτερη συνεχή χρονιά.
Για έναν σημαντικό αριθμό δημοσιογράφων, είναι ένας από τους καλύτερους παίκτες της ΟΜ. Ο Σεϊρού σημειώνει το γκολ της ισοφάρισης στην νίκη της Μαρσέιγ επί της Λιλ με 2-1 στην ομώνυμη πόλη. Ψηφιζεται καλύτερος παίκτης των Μασσαλών στο τέλος αυτής της σεζόν.
Το 2009, χρίζεται δεύτερος αρχηγός της ομάδας από τον Ντιντιέ Ντεσάν, τον νέο προπονητή των Μασσαλών, πίσω από τον Μαμαντού Νιανγκ. Ο Σεϊρού ανανεώνει για δύο χρόνια το συμβόλαιό του με την Μαρσέιγ τον Αύγουστο του 2009, με το νέο του συμβόλαιο να διαρκεί μέχρι το 2013.
Στις 25 Φεβρουαρίου 2012, καλείται για πρώτη φορά από τον Ρεϊμόν Ντομενέκ και αποτελεί μέλος της 23μελούς αποστολής της Εθνικής Γαλλίας ενόψει του φιλικού αγώνα με την Ισπανία αλλά δεν θα πατήσει ποτέ στον αγωνιστικό χώρο.
Στη διάρκεια της φάσης των ομίλων του Τσάμπιονς Λιγκ της σεζόν 2010-2011, τερματίζει τρίτος καλύτερος σε ασίστ.
Αθηναΐς Κυψέλης

Ιστορικές πληροφορίες

Η Αθηναΐδα ιδρύθηκε το 1938 από ποδοσφαιρόφιλους της Κυψέλης, οι οποίοι επέλεξαν την επωνυμία "Αθηναΐς" όπου σύμφωνα με την ελληνική μυθολογία ήταν μια από τις αττικές φυλές την εποχή του Εριχθόνιου. Το 1939 αναγνωρίστηκε επίσημα από την Ε.Π.Ο, με Αριθμό Μητρώου Ε.Π.Ο. 133 και εντάχθηκε στη δύναμη της Ε.Π.Σ. Αθηνών, ξεκινώντας την επίσημη αγωνιστική της δράση από το πρωτάθλημα της Γ΄ Κατηγορίας την περίοδο 1939-40. Έκτοτε αγωνίστηκε συνεχώς στο πρωτάθλημα της τρίτης κατηγορίας της Ε.Π.Σ. Αθηνών και το 1969 κέρδισε την άνοδο στην δεύτερη κατηγορία. Το 1972 ως δευτεραθλήτρια της Β' Κατηγορίας κέρδισε την άνοδο για πρώτη φορά στο κορυφαίο πρωτάθλημα της Ε.Π.Σ. Αθηνών. 
Στο κορυφαίο πρωτάθλημα της Ε.Π.Σ. Αθηνών καθιερώθηκε από την περίοδο 1972-73 και το 1980 αναδείχθηκε για πρώτη φορά πρωταθλήτρια, κερδίζοντας την άνοδο στη Εθνική Ερασιτεχνική Κατηγορία, τότε Γ΄ Εθνική. Την περίοδο 1980-81 τερμάτισε στην 19η θέση σε σύνολο 21 ομάδων του 1ου ομίλου της Εθνικής ερασιτεχνικής κατηγορίας και υποβιβάστηκε οριακά. Η δεύτερη επιτυχία της ήταν πιο εντυπωσιακή. Το 2003 πήρε για δεύτερη φορά τον τίτλο της ΕΠΣΑ και ανέβηκε στη Δ΄ Εθνική και το 2004 και κατά την πρώτη χρονιά της στην Δ΄ Εθνική κατηγορία τερμάτισε στη 2η θέση και κέρδισε την άνοδο της στην επίσημη Γ΄ Εθνική κατηγορία. Την περίοδο 2004-05 αγωνίστηκε για πρώτη φορά στο πρωτάθλημα της Γ' Εθνικής και τερμάτισε προτελευταία στην 16η θέση του Νοτίου ομίλου και υποβιβάστηκε ξανά στη Δ΄ Εθνική. Το 2007 υποβιβάστηκε εκ νέου στο τοπικό πρωτάθλημα.

Ποδόσφαιρο σάλας

Το 2010-11 η ομάδα ποδοσφαίρου σάλας της Αθηναΐδας αγωνίζεται στη Β΄ κατηγορία.
Λουδοβίκος του Σανσέρ

Βιογραφία

Ήταν ο δευτερότοκος γιος του Λουδοβίκου Β΄ του Σανσέρ (εγγονού του Ιωάννη Α΄, που ήταν εγγονός του Γουλιέλμου Α΄ κόμη του Σανσέρ) και της Βεατρίκης του Ρουσύ. Ο πατέρας του είχε σκοτωθεί το 1346 στη μάχη του Κρεσύ. Τότε ο Φίλιππος ΣΤ΄ της Γαλλίας όρισε ο Λουδοβίκος να εκπαιδευτεί μαζί με τα τέκνα τού Ιωάννη Β΄ (γιού τού βασιλιά). Ο Λουδοβίκος πολέμησε για πρώτη φορά στην πολιορκία του Μελύν το 1359, όπου κέρδισε την προσοχή του Μπερτράντ του Γκεκλέν κοντόσταυλου της Γαλλίας.

Υπηρεσία υπό τον Κάρολο Ε΄

Όταν έγινε βασιλιάς ο Κάρολος Ε΄ (γιος του Ιωάννη Β΄), ο Λουδοβίκος συμμετείχε στην κατάληψη του Γκυγιέν (Γασκώνης). Το 1368 ο βασιλιάς τον έκανε μαρεσάλη με διαταγή να προσέχει το Παρίσι. Το 1369 ο Λουδοβίκος ανάγκασε τον Ιωάννη Χάστινγκς κόμη του Πέμπροουκ να εγκαταλείψει το Πυυρενόν. Συνέδραμε τον Γκεκλέν στη νίκη του στη μάχη του Πονβαλλαίν. Κατά τα επόμενα έτη πολέμησε τους Άγγλους στο Λιμουζέν, Λανγκεντόκ και Γκυγιέν.
Το 1375 κατέλαβε το Κονιάκ και το Σαιν-Σωβέρ-λε-Βικόντ. Πολέμησε εναντίον των παρανόμων Ταρ-Βενύ και εναντίον των τοπικών κυρίων του Ωβέρν, που λήστευαν. Το 1377 ο Λουδοβίκος, στην εκστρατεία του εναντίον του Γκυγιέν, έλαβε μέρος στην πολιορκία του Μπερζεράκ, όπου διακρίθηκε, αιχμαλωτίζοντας αρκετούς τοπικούς κυρίους. Όταν απεβίωσε ο Γκεκλέν, η θέση του κοντόσταυλου προσφέρθηκε στον Ανγκερράν Η΄ κύριο του Κουσύ και στον Λουδοβίκο, που αρνήθηκαν. Η ιστορικός Μπάρμπαρα Τούχμαν θεωρεί, πως έβλεπαν την αυξανόμενη διανοητική ασθένεια του βασιλιά, πως θα αναλάμβαναν αντιβασιλείς οι δούκες του Ανζού, του Μπερρύ και της Βουργουνδίας και δεν ήθελαν να έλθουν σε αντιπαράθεση με αυτούς.
Ακτίνιο (μονάδα μέτρησης)

Το ακτίνιο (rad) είναι μονάδα μέτρησης της γωνίας. Ένα ακτίνιο (1 rad) είναι η επίπεδη γωνία η οποία όταν γίνει επίκεντρη ορίζει τόξο, σε οποιοδήποτε κύκλο, με μήκος ίσο με την ακτίνα του.
Στο σύστημα SI το ακτίνιο θεωρούταν παλιότερα ως "συμπληρωματικό μέγεθος", αλλά αυτή η κατηγορία μεγεθών καταργήθηκε το 1995, και θεωρείται τώρα παράγωγο μέγεθος. Από τον ορισμό οι διαστάσεις του ακτίνιου στο SI είναι m∙m⁻¹, είναι δηλαδή αδιάστατο μέγεθος.
Ξένοιαστος Καβαλάρης

Πλοκή

Ο Γουάιτ (Πίτερ Φόντα) και ο Μπίλι (Ντένις Χόπερ), είναι δυο περιθωριακοί τύποι που αναλαμβάνουν να κάνουν ένα μακρινό ταξίδι με τις μοτοσυκλέτες τους από το Λος Άντζελες προς το Μεξικό για να πουλήσουν μια ποσότητα κοκαίνης που την έχουν κρύψει επιμελώς μέσα στα ρεζερβουάρ καυσίμων. Ταυτόχρονα το ταξίδι για αυτούς θα είναι και μια αναζήτηση καινούριων εμπειριών. 
Στην περιπλάνηση τους γνωρίζουν τον αλκοολικό δικηγόρο Τζορτζ Χάνσον (Τζακ Νίκολσον), ο οποίος τους ακολουθεί και τους βοηθά να βρουν την προσωπική τους  ελευθερία.
Μαράτι (γλώσσα)

Γιαντάβα

Η λογοτεχνία της γλώσσας Μαράτι ξεκίνησε και μεγάλωσε χάρη στην ανάδυση της δυναστείας Γιαντάβα των Ντεβγκίρι που υιοθέτησαν την γλώσσα Μαράτι ως γλώσσα της αυλής και υποστήριζαν τους μελετητές αυτής της γλώσσας. Περαιτέρω ανάπτυξη και χρήση της γλώσσας έγινε λόγω δυο θρησκευτικών σεκτών - η Μαχανουμπχάβα και Βαρκάρι οι οποίοι υιοθέτησαν την γλώσσα ως μέσο για να κηρύττουν τα δόγματά της αφοσιωσής τους. Η γλώσσα Μαράτι είχε τύχει αξιότιμη θέση στη δικαστική ζωή την περίοδο των Σέουνα βασιλιάδων. Κατά την διάρκεια των τελευταίων τριών Σέουνα βασιλιάδων, μεγάλο μέρος της λογοτεχνίας σε στίχο και πρόζα, στην αστρολογία, την ιατρική,στη Βεντάντα, στις Πουράνας δημιουργήθηκαν τότε.
Help!

Βραβεία

Help! (άλμπουμ)
Ηνωμένες Πολιτείες (RIAA Certification): 3 x πλατινένιος 
Καναδάς (CRIA Certification): 2 x πλατινένιος 
Αυστραλία (ΑRIA Certification): Χρυσός 
Ηνωμένο Βασίλειο (BPI Certification): Πλατινένιος
Βίνκλαρν (Αυστρία)

Γεωγραφία

Το Βίνκλαρν βρίσκεται στο Μόστφιρτελ της Κάτω Αυστρίας. Ποσοστό, περίπου, 18,61 % επί του συνόλου της έκτασης του δήμου είναι δασώδες.
Αστυνομία Μεταλλείων

Αρχαιότητα

Στην αρχαία Αθήνα ίσως να υπήρχαν ιδιαίτεροι υπάλληλοι που επόπτευαν τα μεταλλεία αν ληφθεί υπόψη οι αναφορές στα περί των μεταλλείων εγκλήματα καθώς και οι ειδικές διαδικασίες που ακολουθούσαν αυτών λεγόμενες "δίκαι μεταλλικαί", (Δημοσθένης, παραγραφή προς Πανταίνετο, 35), όπου οι καταπατητές, ή όσοι διάνοιγαν ορυχεία χωρίς άδεια, ή παρενοχλούσαν με οποιονδήποτε τρόπο την κανονική λειτουργία τιμωρούνταν ιδιαίτερα αυστηρά.

Μάλιστα αναφέρεται ότι ο Δίφιλος καταδικάσθηκε επί τούτου σε θάνατο και ακόμη δήμευση της περιουσίας του, επειδή είχε αφαιρέσει μεταλλικούς δοκούς στήριξης θόλων από σήραγγες ορυχείου αργύρου, για βιοπορισμό, θέτοντας έτσι σε κίνδυνο τη ζωή των εργατών.
Τριαντάφυλλος Κεραμιδάς

Βιογραφία

Καταγόταν από την Εύβοια (Ψαχνά Ευβοίας)  και ακολούθησε μαθηματικές σπουδές στο Πανεπιστήμιο των Αθηνών. Δίδαξε στην ΑΣΟΕΕ και ήταν πρύτανης του Οικονομικού Πανεπιστημίου τις περιόδους 1942-43, 1946-47 και 1959-60.  Από το 1945 ως το 1951 υπήρξε πρόεδρος του Ταμείου Ανεργίας. Το 1954 διορίστηκε διοικητής του ΙΚΑ και υπηρέτησε για λίγους μήνες, ως τον Ιούλιο της ίδιας χρονιάς. Στις 30 Μαΐου 1957 ανέλαβε ξανά διοικητής του ΙΚΑ, μέχρι τις 25 Ιανουαρίου 1959.
Πέθανε σε ηλικία 75 ετών το 1965.
Γ.Α.Σ. Αετός

Ιστορική αναδρομή

Ο σύλλογος του Αγίου Παντελεήμονα αναδείχθηκε νταμπλούχος της Ε.Σ.Κ.Α. κατά την αγωνιστική περίοδο 2010-11, κερδίζοντας παράλληλα το δικαίωμα συμμετοχής στις εθνικές κατηγορίες. Στον τελικό του Κυπέλλου της Ένωσης αντιμετώπισε νικηφόρα την ομάδα της Αγίας Παρασκευής με το σκορ να οριστικοποιείται στο 85-84.
Κατά την αγωνιστική περίοδο 2011-12 ο Αετός διαγωνίστηκε στο Πρωτάθλημα της Γ' Εθνικής Κατηγορίας, καταλαμβάνοντας την 4η θέση στην τελική βαθμολογία του 2ου Ομίλου Νότου. Όντας η τρίτη επιλαχούσα ομάδα που είχε δικαίωμα ανόδου σε περίπτωση ύπαρξης κενής θέσης, έλαβε τη σχετική άδεια από την Ε.Ο.Κ. όταν η ΑΕΚ Άργους αποχώρησε από τη Β' Εθνική.
Αγωνιζόμενος πλέον στον Όμιλο Νότου της Β' Εθνικής Κατηγορίας - για πρώτη φορά στην ιστορία του - ο Αετός ολοκλήρωσε τις αγωνιστικές του υποχρεώσεις για την περίοδο 2012-13 στην 3η θέση της βαθμολογίας. Σε αγώνα μπαράζ που διεξήχθη προκειμένου να αποδοθεί προτεραιότητα ανόδου στην Α2 Εθνική σε περίπτωση που προκύψει κενή θέση, ο Αετός ηττήθηκε με σκορ 81-78 από το Αιγάλεω.
Ομοαξονικό καλώδιο

Το ομοαξονικό (coaxial cable) είναι ένα είδος ηλεκτρικού καλωδίου που έχει έναν εσωτερικό αγωγό, περιβαλλόμενο από ένα εύκαμπτο, σωληνοειδές μονωτικό στρώμα πλαστικού, το οποίο με την σειρά του περιβάλλεται από ένα σωληνωτό συρμάτινο πλέγμα. Το τελευταίο ενδέχεται να περιβάλλεται απο μια μόνωση φύλλου αλουμινίου (aluminium shield). Η όλη διάταξη καλύπτεται απο ένα εξωτερικό μονωτικό περίβλημα ή μανδύα, το οποίο είναι ένα πλαστικό κυλινδρικό φύλλο.
Ο όρος ομοαξονικός προέρχεται από το γεγονός ότι ο εσωτερικός αγωγός και το εξωτερικό συρμάτινο πλέγμα διαθέτουν τον ίδιο γεωμετρικό άξονα. Το ομοαξονικό καλώδιο εφευρέθηκε από τον Άγγλο μηχανικό και μαθηματικό Oliver Heaviside, ο οποίος δημιούργησε το σχέδιο το 1880.
Το ομοαξονικό καλώδιο διαφέρει από τα άλλα θωρακισμένα καλώδια επειδή οι διαστάσεις του ελέγχονται για να δώσουν ένα ακριβές, σταθερό διάστημα αγωγών που απαιτείται για να λειτουργήσει αποτελεσματικά ως γραμμή μεταφοράς. Χρησιμοποιείται για την διέλευση ηλεκτρικών σημάτων μεγάλου εύρους συχνοτήτων. Για παράδειγμα μπορεί να μεταφέρει ηχητικά σήματα απο ένα ακουστικό ενισχυτή μέχρι και ηλεκτρικά σήματα πολλών Mega Hertz (βλ. σήμα τηλεοπτικό, δορυφορικό κ.α.)
Γουλιέλμος του Λοριτέλο

Βιογραφία

Ανέλαβε κόμης του Λοριτέλο όταν απεβίωσε ο πατέρας του το 1137. Το ίδιο έτος ο Λοθάριος Β΄ Σούπλινμπουργκ βασιλιάς της Γερμανίας και των Λομβαρδών της Ιταλίας εκστράτευσε στη Ν. Ιταλία για να αντιμετωπίσει τις επεκτατικές αξιώσεις του Ρογήρου Β'. Ο Γουλιέλμος συνάντησε τον Λοθάριο Β' στον ποταμό Τρόντο, δήλωσε υποτέλεια και άνοιξε τις πύλες της πόλης Τερμόλι σε αυτόν, μαζί με τον Ούγο Β' κόμη του Μολίζε.
Ήταν ο πρώτος που αντί να αντισταθεί, παραδόθηκε στο Λοθάριο Β'. Όταν ο τελευταίος επέστρεψε στη Γερμανία, ο θυμός του επικυριάρχη του, Ρογήρου Β' επέπεσε στο Γουλιέλμο με ιδιαίτερη ταχύτητα: του αφαίρεσε τον τίτλο του κόμη και κατάσχεσε το Λοριτέλο. Όταν ο Γουλιέλμος αργότερα απεβίωσε, η κομητεία του Λοριτέλο δόθηκε στον Ροβέρτο Β' Μπασονβίλα, κόμη του Κονβερσάνο.
Οροσειρά Τσούγια

Παγετώνες

Υπάρχουν περίπου 10 παγετώνες στο βόρειο τμήμα της οροσειράς, δεδομένου ότι τόσο στη βόρεια όσο και η στη νότια κόψη της οροσειράς, μαζί με τα όρη Κατούν, αναπτύσσεται περίπου το 70% των παγετώνων της νότιας Σιβηρίας. Τα όρη Τσούγια πήραν το όνομά τους από τον ποταμό Τσούγια.

Οικολογία

Οι πλαγιές του βόρειου τμήματος της οροσειράς Τσούγια φιλοξενούν δύο είδη πεύκου, το pinus sibirica
και το larix sibirica. Ιδιαίτερα χαρακτηριστικά των σχηματισμών τους μελετήθηκαν στον οικότονο της Βόρειας Κόψης της Τσούγια (2235–2475 μ. πάνω από τη στάθμη της θάλασσας). Και τα δύο είδη σχηματίζουν μεικτά συμπλέγματα στο κατώτερο τμήμα του οικοτόνου αλλά αναπτύσσονται μεμονωμένα και σκόρπια στο ανώτερο τμήμα του. Η ανάπτυξη των μεικτών συμπλεγμάτων από τα δύο αυτά είδη πεύκης συνδέθηκε με την αλλαγή της θερμοκρασίας στα μέσα του 20ού αιώνα (από το 1930 για το larix sibirica και το 1950 για το pinus sibirica).
Τζορτζ Μπους (νεότερος)

11 Σεπτεμβρίου 2001

Το τρομοκρατικό χτύπημα της 11ης Σεπτεμβρίου 2001, το οποίο έγινε επί των ημερών της προεδρίας του, ήταν ίσως η χειρότερη αποτυχία της ασφάλειας των Ηνωμένων Πολιτειών προς τους πολίτες και έδωσε την αφορμή για την εισβολή στο Αφγανιστάν αμέσως μετά, αλλά και στο Ιράκ σχεδόν 2 έτη αργότερα.
Νόα Λάιλς

Καριέρα

Κατέκτησε το χρυσό μετάλλιο στα 200 μέτρα αγοριών στους Ολυμπιακούς Αγώνες Νέων 2014.
Στο Παγκόσμιο Πρωτάθλημα Στίβου Εφήβων 2016 κατέκτησε το χρυσό μετάλλιο και τον τίτλο στα 100 μέτρα, με χρόνο 10.17 δευτερόλεπτα. Το χρυσό μετάλλιο κατέκτησε και στα 4 x 100 μέτρα σκυταλοδρομία, μαζί με την ομάδα των Ηνωμένων Πολιτειών.
Στη σεζόν κλειστού στίβου το 2017, έσπασε το παγκόσμιο ρεκόρ στα 300 μέτρα κλειστού, με χρόνο 31.87 δευτερόλεπτα.
Στο Ηπειρωτικό Κύπελλο Στίβου 2018 κατέκτησε το χρυσό μετάλλιο στα 100 μέτρα και στα 4 x 100 μέτρα σκυταλοδρομία ανδρών, συμμετέχοντας με την Αμερική.
Στο Παγκόσμιο Πρωτάθλημα Στίβου 2019 στην Ντόχα κατέκτησε το χρυσό μετάλλιο στα 200 μέτρα με χρόνο 19.83.

Στατιστικά

Όλα τα στατιστικά παρμένα από την IAAF.